Kennarar í grunnskólum Akraneskaupstaðar , Grundaskóla og Brekkubæjarskóla , samþykktu á fjölmennum fundi sínum í gærkvöldi að taka hvorki að sér forfallakennslu né aðra tilfallandi yfirvinnu um óákveðinn tíma frá og með deginum í dag . Samkvæmt yfirlýsingu frá kennarafélögum eru ástæðurnar það álag sem verið hefur á kennurum og “ það skilningsleysi og sú niðurlæging sem kennarar hafi orðið fyrir af meirihluta bæjarstjórnar ” . Þar er vísað til þess að meirihluti bæjarstjórnar hefur ekki samþykkt að borga kennurum svokallaðar álagsgreiðslur þrátt fyrir ítrekaðar beiðnir . Boðað hefur verið til fundar trúnaðarmanna kennara og bæjarráðs síðar í dag vegna málsins . Í bréfi sem bæjarstjórn fékk afhent frá trúnaðarmönnum skólanna í gær segir : “ Í þessu felst að við sinnum ekki veikindaforföllum , dygðastundum , samkennslu , tilfærslu úr stuðningi í kennslu , gæslu , bekkjarkvöldum , fundum eftir að vinnutímaramma lýkur , ferðalögum sem falla utan vinnutímaramma né öðru því sem fellur undir forföll og / eða óumsamda yfirvinnu . ” Sigríður K. Óladóttir trúnaðarmaður kennara í Brekkubæjarskóla segir að kennarar hafi þegar fengið viðbrögð við bréfi sínu og að trúnaðarmenn beggja skóla hafi verið boðaðir á fund með bæjarstjóra og bæjarráði síðar í dag . “ Við erum ekki mjög bjartsýn en það verður forvitnilegt að sjá hvað kemur út úr þessum fundi . Auðvitað vonum við það besta . ”